
Θέμα:	<Titre>Γνωμοδότηση σχετικά με την ενδιάμεση έκθεση της επιτροπής BUDG για την ενδιάμεση αναθεώρηση του πολυετούς δημοσιονομικού πλαισίου 2021-2027 </Titre> <DocRef>(2023/0201R(APP))</DocRef>
Κύριε πρόεδρε,
Στο πλαίσιο της διεξαγόμενης διαδικασίας, η Επιτροπή Δικαιωμάτων των Γυναικών και Ισότητας των Φύλων ανέλαβε να υποβάλει γνωμοδότηση στην επιτροπή σας. Στις 13 Ιουλίου 2023, η επιτροπή αποφάσισε με γραπτή διαδικασία να διαβιβάσει την παρούσα γνωμοδότηση υπό μορφή επιστολής.
[bookmark: DocEPLastFootnotePos]Η Επιτροπή Δικαιωμάτων των Γυναικών και Ισότητας των Φύλων εξέτασε το ζήτημα στη συνεδρίασή της στις 30 Αυγούστου 2023[footnoteRef:1]. Κατά την εν λόγω συνεδρίαση, αποφάσισε να καλέσει την Επιτροπή Προϋπολογισμών, που είναι αρμόδια επί της ουσίας, να συμπεριλάβει στην ενδιάμεση έκθεσή της τις ακόλουθες προτάσεις. [1:  Ήταν παρόντες κατά την τελική ψηφοφορία οι βουλευτές: Robert Biedroń (πρόεδρος), Andżelika Anna Możdżanowska, Isabella Adinolfi, Maria da Graça Carvalho, Rosa Estaràs Ferragut, Arba Kokalari, Elżbieta Katarzyna Łukacijewska, Aušra Maldeikienė, Sirpa Pietikäinen, Christine Schneider, Pernille Weiss, Karen Melchior, María Soraya Rodríguez Ramos, Irène Tolleret, Heléne Fritzon, Predrag Fred Matić, Maria Noichl, Carina Ohlsson, Evelyn Regner, Vera Tax, Kira Marie Peter‑Hansen, Sylwia Spurek (Αντιπρόεδρος), Johan Nissinen, Margarita de la Pisa Carrión, Christine Anderson, Annika Bruna, Sandra Pereira] 

Με εξαιρετική εκτίμηση,
Robert Biedroń

ΠΡΟΤΑΣΕΙΣ
Α.	λαμβάνοντας υπόψη ότι η ισότητα των φύλων και η εξάλειψη των ανισοτήτων αποτελούν θεμελιώδεις αξίες στις οποίες βασίζεται η Ένωση, και ότι η δέσμευση για την προώθηση της ισότητας των φύλων και της ενσωμάτωσης της διάστασης του φύλου σε όλες τις δράσεις της κατοχυρώνεται στο άρθρο 8 της Συνθήκης για τη λειτουργία της Ευρωπαϊκής Ένωσης·
Β.	λαμβάνοντας υπόψη ότι το Κοινοβούλιο έχει παροτρύνει επανειλημμένα από την Επιτροπή να προωθήσει και να εφαρμόσει την ενσωμάτωση της διάστασης του φύλου, τη συνεκτίμηση της ισότητας των φύλων στον προϋπολογισμό καθώς και τη διενέργεια αξιολογήσεων επιπτώσεων ανάλογα με το φύλο σε όλους τους τομείς πολιτικής της Ένωσης·
Γ.	λαμβάνοντας υπόψη ότι οι προϋπολογισμοί δεν είναι ποτέ ουδέτεροι ως προς το φύλο και, ως εκ τούτου, πρέπει να καταρτίζονται εξαρχής με στόχο την ισότητα των φύλων· λαμβάνοντας υπόψη ότι τα στοιχεία δείχνουν ότι κάθε κρίση έχει δυσανάλογες επιπτώσεις στις γυναίκες και τα κορίτσια, όπως φαίνεται από τις τρέχουσες κρίσεις που αντιμετωπίζει η Ένωση· λαμβάνοντας επίσης υπόψη ότι ο πόλεμος της Ρωσίας κατά της Ουκρανίας και ο απόηχος της κρίσης COVID απαιτούν μια ευαίσθητη ως προς τη διάσταση του φύλου αντίδραση·
1.	εκφράζει την ικανοποίησή του για την ανακοίνωση της Επιτροπής σχετικά με την ενδιάμεση αναθεώρηση του ΠΔΠ για τα έτη 2021 έως 2027· αναγνωρίζει την ανάγκη να αντιμετωπιστούν οι δημοσιονομικές επιπτώσεις των συνεπειών του πολέμου της Ρωσίας στην Ουκρανία και ο απόηχος της κρίσης COVID· επισημαίνει ότι ο προϋπολογισμός της Ένωσης δεν θα πρέπει να συμβάλει στην ανισότητα των φύλων ή στην τροφοδότηση του μίσους και καλεί, για τον λόγο αυτό, την Επιτροπή να διερευνήσει τη βασική αποστολή εκείνων στους οποίους χορηγούνται κονδύλια της ΕΕ και να παρακρατήσει χρηματοδότηση από φορείς που επιδιώκουν να χρησιμοποιήσουν κονδύλια της ΕΕ για σκοπούς εναντίωσης στα ανθρώπινα δικαιώματα, και ιδίως στα δικαιώματα των γυναικών, και στην ισότητα των φύλων· τονίζει ότι η ενδιάμεση αναθεώρηση αποτελεί ευκαιρία για να αντιμετωπιστούν οι ελλείψεις στην προσέγγιση της Ένωσης όσον αφορά την ενσωμάτωση της διάστασης του φύλου και τη συνεκτίμηση της διάστασης του φύλου στον προϋπολογισμό, η οποία θα πρέπει να θεωρείται αναπόσπαστο μέρος της δημοσιονομικής διαδικασίας, επιτρέποντας τη διάθεση των κονδυλίων με τον πλέον αποτελεσματικό τρόπο·
2.	εκφράζει την ικανοποίησή του για την επανάληψη της δέσμευσης για εφαρμογή της νέας μεθοδολογίας παρακολούθησης των δαπανών για την ισότητα των φύλων και για την πιλοτική ενσωμάτωση αυτών των στόχων με αφετηρία το 2023· επισημαίνει ότι σήμερα εκτιμάται ότι η πλειονότητα των προγραμμάτων έχουν τη δυνατότητα να συμβάλουν στην ισότητα των φύλων, ποσοστό που αντιστοιχεί στο μεγαλύτερο μέρος της χρηματοδότησης (βαθμολογία 0 *, 73 % του προϋπολογισμού), σε σύγκριση με εκείνα που συμβάλλουν πραγματικά στην ισότητα των φύλων είτε ως πρωταρχικός στόχος (βαθμολογία 2, 2 % του προϋπολογισμού) είτε ως σημαντικός στόχος (βαθμολογία 1, 9 % του προϋπολογισμού)[footnoteRef:2]· τονίζει τη σημασία της διενέργειας αποτελεσματικών και ευαισθητοποιημένων ως προς τη διάσταση του φύλου επισκοπήσεων όλων των προγραμμάτων και δαπανών που επιτρέπουν προσαρμογές όταν και όπου είναι αναγκαίο, σύμφωνα με την ειδική έκθεση αριθ. 10/2021 του Ελεγκτικού Συνεδρίου σχετικά με την ενσωμάτωση της διάστασης του φύλου στον προϋπολογισμό της ΕΕ[footnoteRef:3]· [2:  https://commission.europa.eu/strategy-and-policy/eu-budget/performance-and-reporting/horizontal-priorities/gender-equality-mainstreaming_en
https://commission.europa.eu/system/files/2023-06/SWD_2023_336_1_EN_autre_document_travail_service_part1_v4.pdf, p48]  [3:  https://www.eca.europa.eu/el/publications?did=58678 ] 

3.	παροτρύνει την Επιτροπή να αυξήσει τη χρηματοδότηση για τις γραμμές και τα προγράμματα του προϋπολογισμού όπου η ισότητα των φύλων αποτελεί πρωταρχικό ή σημαντικό στόχο, όπως το σκέλος «Δάφνη», που αποσκοπεί στην καταπολέμηση όλων των μορφών έμφυλης βίας, και το σκέλος «Ισότητα, δικαιώματα και ισότητα των φύλων» του προγράμματος «Πολίτες, ισότητα, δικαιώματα και αξίες», το πρόγραμμα EU4Health, το Ευρωπαϊκό Κοινωνικό Ταμείο + (ΕΚΤ +) και τα προγράμματα εξωτερικής δράσης, όπως ο Μηχανισμός Γειτονίας, Ανάπτυξης και Διεθνούς Συνεργασίας - Η Ευρώπη στον κόσμο και η πρωτοβουλία Spotlight των Ηνωμένων Εθνών· 
4. 	καλεί την Επιτροπή να αυξήσει τον προϋπολογισμό του Ευρωπαϊκού Ινστιτούτου για την Ισότητα των Φύλων προκειμένου να διασφαλίσει ότι το εν λόγω Ινστιτούτο θα διαθέτει επαρκείς πόρους για την εκτέλεση της εντολής του, συμπεριλαμβανομένης της παροχής τεχνικής βοήθειας στα κράτη μέλη, υπό το πρίσμα της ολοένα και πιο επιτακτικής ανάγκης και ζήτησης για τεχνική υποστήριξη για την ενσωμάτωση της διάστασης του φύλου· 
[bookmark: _GoBack]5. 	επαναλαμβάνει τις ανησυχίες του για τις επιθέσεις κατά της ισότητας των φύλων και των θεμελιωδών δικαιωμάτων, συμπεριλαμβανομένων της σεξουαλικής και αναπαραγωγικής υγείας και των συναφών δικαιωμάτων, στο εσωτερικό της Ένωσης και ζητεί να διατεθεί χρηματοδότηση για την αντιμετώπιση αυτής της εναντίωσης και της παραπληροφόρησης, καθώς και για τη στήριξη των οργανώσεων της κοινωνίας των πολιτών που προστατεύουν τα δικαιώματα των γυναικών, συμπεριλαμβανομένων εκείνων που διευκολύνουν την πρόσβαση σε ασφαλή και νόμιμη άμβλωση μέσω διασυνοριακών υπηρεσιών, οι οποίες εγγυώνται το θεμελιώδες δικαίωμα των γυναικών να έχουν τον έλεγχο του σώματός τους·
6.	επιμένει ότι οι γυναίκες και οι άνδρες θα πρέπει να επωφελούνται εξίσου από τον Μηχανισμό Ανάκαμψης και Ανθεκτικότητας, ιδίως με στόχο τη μείωση του συνεχιζόμενου μισθολογικού χάσματος μεταξύ των φύλων στην Ένωση το οποίο ανέρχεται σε 13 %. 

